Spur ontken ontlas-beweringsDie inskrywing wat op sosiale media versprei word. Ene “Smanga Mphephetse Ndukuzabafo” het op talle Facebook-blaaie ŉ inskrywing gemaak waarin hy aanvoer dat mense wat by eetplekke werk, gewerf word om in witmense se kosbestellings te “spoeg” of te “urineer”. Hy beweer ook dat ŉ werknemer van Spur ontlasting in ribbetjiesmarinade gemeng en aan wit klante bedien het. Spur het intussen uitgevaar teen die bewerings en gesê daar word “higiëniese en bedryfskontrole” uitgevoer en dat die meeste van sy restaurante kringtelevisiekameras in hul kombuise het. “Die inskrywing op sosiale media is ŉ duidelike poging om skade aan die restaurant se handelsmerk aan te rig en moet met die minagting hanteer word wat die blatant rassistiese en ongegronde onsin verdien,” lui ‘n verklaring wat die maatskappy uitgereik het. Spur het aangedui dat hy regsaksie sal neem teen die persoon “vir die kwaadwillige, lasterlike en valse bewerings wat gemaak is”. Wimpy het intussen ook sy kommer uitgespreek oor die inskrywing op sosiale media waarin daar beweer word dat ’n werknemer van dié restaurantgroep semen in iemand se ontbyt gesit het. “Franchise-eienaars en hul bestuurders is altyd teenwoordig in ons restaurante se kombuise. Hulle monitor fisies die voorbereiding van voedsel en diensgehalte dwarsdeur die dag, volgens streng, voorafgedefinieerde prosedures wat steekproewe en ‘oor-die-skouer’-monitering insluit,” het die restaurantgroep gesê.